钦定古今图书集成/历象汇编/乾象典/第040卷 > 《明月篇》王廷相
## 钦定古今图书集成/历象汇编/乾象典/第040卷 > 《明月篇》王廷相

“明月漾金波，盈盈隔绛河。桂殿飘香迥。兔宫丸药多。
《七襄》机冷停织女，九重帘卷颦嫦娥。嫦娥织女时同
伴，天上人间愿相见。团团流影铜龙楼，袅袅含辉紫
宸殿。沧溟跃出水晶盘，万户千门作意看。石鲸秋动
昆明沼，玉虎宵吟金井阑。汉帝金茎璚液冻，窦家云
阁紫箫寒。君不见，三千宫阙光窈窕，月华冷浸长门
道。翠辇不来春已残，金扉未启花先老。此时班姬双
泪垂，此时陈后寸心悲。蛾眉曲曲徒争艳，玉貌盈盈
欲待谁。蛾眉玉貌成消歇，别殿深宫羞对月。屏闲翡
翠素尘欺，被掩鸳鸯芳麝灭。金屋何时更来往，纨扇
此生长离别。空令圆魄入金闺，空令蟾彩照罗帷。红
香冷落难成寐，恼杀啼乌半夜飞。长安思妇上高楼，
见月偏惊枕簟秋。寒衣未寄清霜塞，独夜深闺玉著
流。闺中络纬宵唧唧，朝下裁缝暮仍织。征人远戍在
龙城，作得戎衣长叹息。与君结发方及笄，不谓少年
成独栖。回文织就空传恨，团扇妆成却掩啼。鸿衔尺
素君可闻，宝帐兰烟徒自薰。今年且对长安月，明年
愿作《巫山》云。”“又不见七贵楼台连上苑，五侯甲第开
金馆。洞里看花春沓冥，池上闻莺朝𪾢睆。画舸风回
紫烟灭，兰台月上香霞卷。秦女吹箫云雾鬟，越娥拂舞锦斓斑。龙须席上九鸾下，玳瑁帘中双燕闲。帘开
翠幕黄金屏，含娇含态𩰚娉婷。夜夜芙蓉人似玉，朝
朝兰茞酒如渑。新年相赠同心结，元夕争悬长命灯。
不道”人间有失路，惟知天上会双星。月明光光恒在
天，人生岂得长相怜。忧愁抑郁春生草，富贵繁华东
逝川。休言豪焰陵百代，休言娇宠无时改。凤凰抛却
万年枝，雎鸠留下长生海。风流袅那片时春，飞燕不
来宫草新。请看废苑荒台曲，月夜精灵梦著人。